DA
3.7.2023
Den Europæiske Unions Tidende
C 235/51
Sag anlagt den 2. maj 2023 — Zaklady Farmaceutyczne Polpharma mod Kommissionen (Sag T-228/23) (2023/C 235/65) Processprog: engelsk Parter Sagsøger: Zaklady Farmaceutyczne Polpharma S.A. (Starogard Gdański, Polen) (ved advokaterne K. Roox, T. De Meese, J. Stuyck, M. Van Nieuwenborgh og N. Dumont) Sagsøgt: Europa-Kommissionen
Sagsøgerens påstande — Sagsøgerens annullationssøgsmål antages til realitetsbehandling og tages til følge. — Europa-Kommissionens afgørelse i skrivelse af 17. marts 2023 (ref.
SANTE.DDG1.B.5/AL/mmc (2023) 2915367), samt eventuelle senere afgørelser i det omfang de viderefører og/eller erstatter denne afgørelse, herunder eventuelle opfølgende reguleringshandlinger, i det omfang de vedrører sagsøgeren, annulleres. — Kommissionen tilpligtes at betale sagsomkostningerne.
Søgsmålsgrunde og væsentligste argumenter Til støtte for søgsmålet har sagsøgeren anført tre anbringender. 1.
Første anbringende om manglende kompetence og magtfordrejning ved ovennævnte afgørelse fra Kommissionen af 17. marts 2023 (»den anfægtede afgørelse«) om at ændre og/eller tilbagekalde den til sagsøgeren udstedte markedsføringstilladelse.
2. Andet anbringende om væsentlige formmangler, idet den anfægtede afgørelse savner retsgrundlag og krænker sagsøgerens ret til at blive hørt i henhold til artikel 41 i Den Europæiske Unions charter om grundlæggende rettigheder. 3.
Tredje anbringende om en angivelig tilsidesættelse af traktaten eller enhver retsregel, der er vedtaget til gennemførelse heraf: — Den anfægtede afgørelse er udtryk for en fejlagtig retsanvendelse, idet Kommissionen begik en fejl med hensyn til rækkevidden af Domstolens dom af 16. marts 2023, Kommissionen m.fl. mod Pharmaceutical Works Polpharma (C 438/21 P-C 440/21 P, EU:C:2023:213) vedrørende de samme parter, og afgørelsen tilsidesætter vurderingen anlagt af Udvalget for Humanmedicinske Lægemidler. — Den anfægtede afgørelse krænker retten til forsvar og retten til en retfærdig rettergang i medfør af artikel 47 i Den Europæiske Unions charter om grundlæggende rettigheder. — Den anfægtede afgørelse tilsidesætter retssikkerheden. — Den anfægtede afgørelse er i strid med sagsøgerens berettigede forventninger, herunder de talrige forpligtelser over for offentlige myndigheder, producenter, leverandører, transportvirksomheder og hospitaler vedrørende disses indkøb af generiske dimethylfumaratprodukter samt over for patienter. — Den anfægtede afgørelse krænker ejendomsretten, der er fastsat i artikel 17 i Den Europæiske Unions charter om grundlæggende rettigheder.